J. Pataky, poslanec: (2003-10-23):
K bodu 1 pozmeňujúceho návrhu by som citoval: „Osoba takto definovaná nevykonáva bez ďalšieho žiadnu činnosť, ktorú by bolo možné charakterizovať ako účasť na národnom boji za oslobodenie.“ Z uvedeného dôvodu je potrebné ponechať pôvodné znenie § 2 ods. 2 písm. b) návrhu zákona. K bodu 3. Vzhľadom na skutočnosť, že pôvodné písm. c) neviaže splnenie podmienok uvedených v bodoch 1 až 5 na kalendárny deň a kalendárny mesiac v rokoch 1939 až 1945 a z dôvodu, že mnoho osôb, ktoré sú štátnymi občanmi Slovenskej republiky vykonávalo službu napríklad v spojeneckej armáde aj pred 14. marcom 1939 a po 8. máji 1945. K bodu 4 pozmeňujúceho návrhu. S tým by som súhlasil, avšak po terminologickej úprave, pretože pojem „banderovci“ je pojmom hovorovým a je nutné použiť správny termín „Ukrajinská povstalecká armáda“. K bodu 5 pozmeňujúceho návrhu. Takisto odporúčam akceptovať. Je to pôvodné písm. d) § 2 ods. 2 návrhu zákona. K bodu 6 pozmeňujúceho návrhu. Tento návrh ustanovenia spracovaný Ministerstvom obrany Slovenskej republiky vychádza z poznatku, že príslušníci ozbrojených síl Slovenskej republiky, resp. príslušníci predchádzajúcich česko-slovenských ozbrojených síl sú v priebehu výkonu služby v rámci mierových pozorovateľských misií, vojenských operácií alebo pri plnení záväzkov z Medzinárodnej zmluvy o spoločnej obrane proti napadnutiu vystavení porovnávateľnému riziku ako osoby, ktoré vykonávali činnosť vo vojenských a podobných jednotkách v dobe národného boja za oslobodenie, a to bez ohľadu na to, či pri tom utrpia, alebo neutrpia ujmu na zdraví. Na podmienku ujmy na zdraví nie je viazaná ani činnosť, podľa ktorej má byť postavenie vojnového veterána priznané účastníkom národného boja za oslobodenie. Súčasne upozorňujeme, že pozmeňujúci návrh vyžaduje na plnenie podmienky na vznik poslania vojnového veterána vznik ťažkej umy na zdraví ako dôsledok pôsobenia osoby v uvedených misiách, čo však neodráža možnosť vzniku aj inej ujmy na zdraví takejto osoby, ktorú nemožno právne kvalifikovať ako ťažkú. Uvedené možno považovať za nesprávne. Schválenie pozmeňujúceho návrhu bude mať za následok podstatnú redukciu počtu osôb, ktoré napriek tomu, že profesionálne vykonávali službu mimo územia Slovenskej republiky v osobitných podmienkach, nebudú môcť byť uznané za osoby s postavením vojnového veterána. Pritom uvedené osobitné podmienky možno v nadväznosti na ustanovenie § 12 ods. 2 písm. c) zákona č. 321/2002 Z. z. o ozbrojených silách Slovenskej republiky považovať za podmienky, v ktorých bezprostredne hrozí vypuknutie ozbrojeného konfliktu. K bodu 7 pozmeňujúceho návrhu. Tu ide o technickú úpravu vzhľadom na stanovisko uvedené v predchádzajúcom bode. Takisto nie je to akceptovateľné. A k bodu 8. Takisto ide o technickú úpravu, teda vzhľadom na stanovisko, ktoré bolo v predchádzajúcich bodoch. Pani podpredsedníčka, skončil som. Z. Martináková, podpredsedníčka NR SR: Ďakujem, pán spravodajca. Prerušujem rokovanie o tomto bode programu. A pokračujeme druhým čítaním o vládnom návrhu zákona o navrátení vlastníctva k pozemkom a o zmene a doplnení zákona Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov . Vládny návrh zákona ste pred prvým čítaním dostali ako tlač 357. Spoločnú správu výborov máte ako tlač 357a. Prosím pána ministra pôdohospodárstva Zsolta Simona, aby vládny návrh zákona odôvodnil.